  Виталий Пронин «Чупчигур» ёрос культурая юртысь но ёзъёсысьтыз 65 адями ульчае кылемын, шуыны луоз. 15-тӥ июне ваньзылы киязы сётъязы ужъя книжкаоссэс. Кыӵе муген?17 клуб пытсамын«Чупчигур» 16 гуртъёсысь клубъёсты огазеялляз. Бадӟымъёсыз пӧлы пырылӥзы ёрос культурая юрт но Сюрногурт, Зар-Медло, Тольён, Пыктыдур, Тыловай клубъёс. Ӵапак таос вань гуртъёсты бордазы бинись луо, таослэн ужамзы бордысь потылӥз мукет пичи гуртъёсысь клубъёслэн азинскемзы, таослэн сюлмаськеменызы, пичиесь, клубтэк кылем гуртъёсы шулдыр мылкыд вуылӥз.Туннэ вань клубъёс пытсамын. Зэм, кыӵе ке бадӟым ужрад ортчон дыръя куд-огзэ усьято ик. Но огдырлы. Собере гуртъёсын нош ик чус луэ: калыклэсь ваньмон дырзэ ортчытыны юрттӥсь кружокъёс, мылкыдэз бурдъясь концертъёс но пукон ӝытъёс - ваньмызлы пум понэмын.Гуртъёсысь клубъёсын ужасьёс кие ёрос администрацилэсь туэ Выль ар пумитамзы бере ик бумага вуиз, «Чупчигур» культурая юртэз но ёзъёссэ быдтыны медо шуыса. Мар пумысен? Таиз документъёсын пусйымтэ вал. Март толэзе культура удысын ужасьёсты люкаллязы ик.Малы ёросысь культураез быдтӥськоды шуыса, калык бугыръяськыны кутскиз. Но югдурез рос-прос валэктӥсь ӧз сюры. Адямиосты ужысь воксё мозмытэмзы бере гинэ, 22-тӥ июне, ёросысь «Новый путь» газет пыр ёрос администрациысь культурая управлениен кивалтӥсь Александр Корепанов валэктон сётӥз: «Россиысь гуртъёсын но городъёсын культураез азинтонъя программаез быдэстон вылысь ёрос администрация, удысъя кутэм законэз лыдэ басьтыса но туала ужан амалъёсты улонэ пыӵатыса, ужзэ планъя радъя.Таин валче решение кутэмын «Чупчигур» культурая юртэз быдтыны но «Дебёсский центр культурного развития» выль центр кылдытыны. Туннэ нуналлы ёрос культурая юртысь ужасьёс мозмытэмын, гужем шорысен выль центре ужасьёсты кутон ужрад кутскоз.Чакламъя выль центр трос функциосты быдэсъясь туала центр сямен ужалоз, ёросысь калыклэсь кулэяськонъёссэ быдэстоз, туризмез но культураез азинтоз, ёзъёсаз пыроз 10 клуб (котькуд поселениысь 1 клуб). Аргурт, Лесагурт, Турнес, Такагурт, Четкер, Удмурт Льӧм гуртъёсын библиотекаос ужалозы».Такагуртын, Турнесын но Аргуртын клубъёссы сыло, специалистъёссы вань. Но таосты воксё быдтыны ӧдъяло. Пытсано клубъёс пӧлы сюре Улысьпочинкаысь (Нижний Тыловай) клуб но.Но ӵапак та берло 4 гуртъёсын коллективъёссы юнэсь вал, калык мыло-кыдо котькыӵе фестивальёсы пыриськылӥз. Вашкала сям-йылолъёссэс но утьыны юрттылӥзы. Гуртоос пусъемъя, «Чупчигурез» быдтон но выль центр кылдытон ужпумъя ёросын калык кылзонъёс ик ӧз ортче. Удмуртиысь Культурая но туризмъя министерство ивортэмъя, та ужпумез министерство но тодытэк кылиз - ёрос аслаз кужымезлы оскиз.1 ёросын - 2 огкадь возПаймоно кадь: 6 ар талэсь азьло ёросын кылдӥз культурая но туризмъя «Сибирь тракт» центр. Кивалтӥсьёс валэктыны выризы: туризмен вырыны кулэ, методикая ужез азинтоно. Зэм, со дыре ик ёросысь культура удысысь одӥг гинэ вылӥ тодон-валанэн методистсэс ужтэк кельтӥзы. Озьыен, культураез но туризмез азинтонъя методической ужез йӧнала нуись ӧзгес сюры.Соин но, лэся, «Сибирь тракт» центр та аръёс ӵоже «Чупчигурлэсь» ужзэ адӟем карисьлыгес пӧрмиз, гуртъёсы концертъёсын поталляны кутскиз. Кытын кыӵе ужрад ортчемын, кытын кыӵе турмаршрутъя ужало - центр вань лыдпусъёсты курылӥз культурая юртъёсысь ик. Со понна кулэ вал меда выль центр кылдытыны - паймо дэбесъёс. Та пумысен огпол гинэ куаретӥсьёс ӧз сюрылэ. Табере воксё но клубъёсты пытсазы. Кельтӥзы «Сибирь тракт» центрез.Со центр вӧзы, Александр Корепанов верамъя, эшшо 1 центр кылдэ - Дэбесысь культураез азинтонъя центр. Малы ёрослы 2 центр? Огкадь ужен кыксы но уз выре-а?Кӧня жингыръяло ни та пумысен ёросысь редакцие. «Удмурт дунне» газетэ но паймыса вазиськисьёс вал ни. Валэктон уг шедьто. Герӟаськоно кариськимы ёрос йырлэн социальной ужпумъёсъя воштӥсеныз Леонид Ивановен. Леонид Юрьевич шуиз: 65 мурт ужысь мозмытэмын, соослы компенсация тыремын. Соослэн шоро-куспо арлыдзы 45-50 арес.Кивалтӥсь пусъемъя, сокем ӝожомонэз ӧвӧл: таос быгатозы Дэбесысь культураез азинтонъя выль центрын ужаны. Клубъёслэсь кивалтӥсьёссэс но специалистъёсты быръёнъя конкурс кылем арня вискын ялэмын ни. Нош ужтэк кылемъёс со конкурс пыр потыны ӧз быгатэ ке? Конкурсэ воксё палэнысь но адямиос пыриськыны быгатозы ук. Собере, уллям адямиос пӧлысь так но 12-езлы инты ӧвӧл ни - выль центрлэн штатэз пичиятэмын.- Нокинлы но «тон уд ужа ни» шуэмын ӧвӧл. Конкурсэ пыриськизы, со пыр потӥзы ке, ужалозы. Конкурсэ 4-5 адями документъёссэ вуттӥз ни, - шуиз Леонид Иванов. - Культураез сяна, туризмез но азинтоно бере, соин ик выль центр кылдытоно кариськимы. Али туризмез азинтонъя мобильной группа гинэ ужалляз. Но со гинэ уг тырмы. Дэбес ёросысь Тыловайысь Г. Корепанов-Камскийлэн музей юртэз та вакытэ ӵогамын- Но клубъёс туризмен выро бере, оло, со мобильной группаез гинэ кинэн ке огазеяно вал? - юасько.- Озьы но, тазьы но лэсьтыны луэ вал, дыр, но решение кутэмын вал, «с нуля» кутскомы шуыса.Культурая но туризмъя министерство верамъя но, ваньмыз радызъя пӧрмиз ке но, ёрос администрацилэн тазьы выременыз, огзэ учреждениез быдтыса мукетсэ кылдытэменыз, ичизэ 12 адями ужтэк кылёз. Быдэс ёрослы 12 адями гинэ кадь... Но со 12 адямилэн улонэз...Тыловай дасяське юбилейлы- Геннадий Корепанов-Камский композиторлэн музей юртаз алигес шарканъёс куриськизы вал. Нош кызьы усьтом? Усьтонмес басьтӥзы, - ӝожомыса вера Тыловай клубысь мозмытэм специалист, композиторлэн племянницаез Людмила Миронова. - Нош ми доры туэ февральысен март толэзёзь гинэ 2 сюрс мурт вуылӥз. Но куаретылӥсь сюрылӥз, ужрадмы удмурт кылын ортче шуыса. 2017-тӥ арысь гужем вакытысен ик Геннадий Михайловичлэн улэм-вылэмезлы сӥзем музей-усадьба тылтэк кылемын.«Сибирь тракт» центрлэн балансаз пыре вал бере, тыл понна трос коньдон быдтӥськом шуизы но езъёссэ вандытӥзы. Но югытэн но экскурсиос радъяны луэ. Тужгес дуно материалъёсты, документъёсты, Геннадий Михайловичлэсь арбериоссэ клубе поттӥмы, отын зал усьтӥмы. Клубамы сэрег висъямен гинэ, ваньмыз со утиськиз. Угось тылтэк но шуныттэк, тужгес но толалтэ, дуно арбериосты трос уд возьы.Вуоно арын 18-тӥ августэ Г. Корепанов-Камскийлэсь юбилейзэ ортчытыны дасяськиськомы вал. 90 ар тырмысал солы. Калыклэсь тодэ ваёнъёссэ люканы кутскимы ни вал. Чакласькомы юртэз борды мемориал пул юнматыны, «Крезьгуро сюрес» турмаршрут радъяны, фестиваль ортчытыны. Номыр ӧд лэсьты ке, ас понназ номыр уз пӧрмы ук! Зэм, клубмылы 100 арлэсь трос ни. Трубаосыз, липетэз вияло, сэрегез куашка, ползэ миськыны уг луы - пырдэ.Композиторлэн юбилеез азьын, клуб пуктыны курыса, ёрос администрацие но, кытчы но вазиськимы вал. Коньдон ӧз шедьы на. Нош кулэ 40 миллион манет.Геннадий Михайлович сярысь калык медаз вунэты шуыса, 2005-тӥ арын Людмила Миронова «Тыловай топольёс» проект лэсьтӥз, Тыловай гурт шоры озьы быдэс гуртэн топольёс мерттӥзы. Со сяна, 20-тӥ даурлэн кутсконаз куашкатэм черксэс выльысь ӝутӥзы, Геннадий Корепанов-Камский композиторлэсь музей-усадьбазэ утялтӥзы, фестиваль радъязы.- Нокин уг оскы вал, ваньзэ тае лэсьтыны луэ шуыса. Но клуб ӝутыны асьме калыкен гинэ ум ворме, - шуэ Людмила Ильинична. - Сотэк дано композитормылэсь но калыклэсь культурной наследизэ утьыны секыт луоз. Кивалтӥсьёслы та пумысен кылме вераллясько. Мукетъёсыз уг дӥсьто. Ужтэк кылемзылэсь кышкало. Монэ удысам уз лэзе ни шуыса, тодӥсько. Но ужме ас поннам но азинто. Калык жаль. Ёрос ӟеч специалистъёстэк кыльыны быгатоз.Леонид Иванов пусъемъя, Тыловайысь выль клублы документъёс, проект, экспертиза ёросын лэсьто. Культурая но туризмъя министерство ялан дыртытэ, но дэбесъёс ялан малы ке ӝегало. Туннэ гинэ, 12-тӥ июле, луэ на Россиысь гуртъёсты азинтонъя программае пыриськыны. Ӧз вуттэ ке, клуб пуктонлы осконъёс сӥялозы. Нош Тыловайын туннэ 600-лэсь трос улӥсез. Шор ёзо школаын дышетске 84 адями. 2 нылпи садзы. Ӵапак татын удмурт литературной кыллэн кӧкыез, шуо.Елена Сараматова  